Вилхелм Олдекоп е роден в дворянско семейство на 6 март 1823 г. в Чериковски уезд (община), на Могильовска губерния (област) на Руската империя (днес в източната част на Беларус). Първоначалното си образование получава в Училище за гвардейски подпрапоршчици и кавалерийски юнкери в Санкт Петербург. Започва военната си служба като кавалерийски юнкер в 4-ти хусарски Мариопулски полк. Произведен е в офицер през 1842 г. и прекарва там цялата си служебна кариера. С полка си участвал в различни военни акции и израства във военната йерархия. През 1849 г. участва в състава на руската армия, изпратена от император Николай I в помощ на австрийския император Франц Йосиф за потушаване на Унгарското въстание (1848 – 1849). Особено се проявил по време на Кримската война (1853 – 1856). Участва в потушаването на Полското въстание 1863 г. На 7 ноември 1876 г. е произведен в чин генерал-майор. Назначен е за командир на 2-ра бригада от 9-а кавалерийска дивизия (от състава на 9-и армейски корпус).